**ΔΕΛΤΙΟ ΤΥΠΟΥ**

Λαμία, 28 Φεβρουαρίου 2016

**Μέσα σε 48 ώρες ετοιμάστηκε το κτίριο φιλοξενίας των προσφύγων στην Περιφέρεια Στερεάς Ελλάδας**

Εντός 48 ωρών, ο προσωρινός χώρος φιλοξενίας των προσφύγων είναι πλέον έτοιμος προς χρήση. Η άμεση κινητοποίηση των υπηρεσιών της Περιφέρειας Στερεάς Ελλάδας απέδωσε τα μέγιστα, επιτυγχάνοντας το καλύτερο δυνατό αποτέλεσμα.

Το κτίριο παραδόθηκε σήμερα, και μπορεί ανά πάσα στιγμή να προσφέρει αξιοπρεπείς συνθήκες διαβίωσης στους ανθρώπους εκείνους που διέρχονται τη Στερεά Ελλάδα, αναζητώντας ένα καλύτερο αύριο.

Πολυάνθρωπα συνεργεία δουλεύοντας νυχθημερόν, επισκεύασαν όλες τις εγκαταστάσεις, υδραυλικές, ηλεκτρικές, θέρμανσης, παροχές ζεστού και κρύου νερού στα λουτρά των δωματίων.

Επισκεύασαν επίσης και τοποθέτησαν τον ξενοδοχειακό εξοπλισμό (κρεβάτια και στρώματα), καθώς και τους χώρους εστίασης.

Δημιουργήθηκε ιατρείο και πραγματοποιήθηκαν εκτεταμένοι καθαρισμοί στον εσωτερικό, αλλά και τον περιβάλλοντα χώρο.

Ο Περιφερειάρχης Στερεάς Ελλάδας, βρέθηκε σήμερα το απόγευμα, στο κτίριο που βρίσκεται στις Θερμοπύλες, προκειμένου να ελέγξει τις εργασίες που συντελέστηκαν τις δύο προηγούμενες ημέρες.

Στο τέλος της επίσκεψής του, ο κ. Μπακογιάννης έκανε την ακόλουθη δήλωση:

«Μέσα σε 48 ώρες, ο προσωρινός χώρος φιλοξενίας των προσφύγων στην Περιφέρεια Στερεάς Ελλάδας είναι έτοιμος. Ήταν μία δική μας πρωτοβουλία, την οποία αναλάβαμε ανταποκρινόμενοι στη συνείδησή μας, αλλά και δείχνοντας την ανθρωπιά της τοπικής κοινωνίας. Θα ήθελα να πω ένα μεγάλο ευχαριστώ στον αντιπεριφερειάρχη Φθιώτιδας, τον κ. Καραΐσκο, ο οποίος λειτούργησε άμεσα και αποτελεσματικά και σε συνεργασία με τις υπηρεσίες τις Περιφέρειας, έδωσε μία ουσιαστική και σοβαρή λύση. Ξέρουμε καλά ότι έχουμε πάρα πολύ δουλειά μπροστά μας να κάνουμε. Όμως νομίζω ότι σήμερα κάναμε ένα πρώτο, βασικό, απαραίτητο βήμα. Η Στερεά είναι έτοιμη να ανταποκριθεί πάντα στο βάρος των ευθυνών της».